Η **Βασιλική (Βάσω) Λασκαράκη** (Θεσσαλονίκη, 19 Οκτωβρίου 1979) είναι Ελληνίδα ηθοποιός. Είναι απόφοιτη της Δραματικής Σχολής του Κρατικού Θεάτρου Βορείου Ελλάδος (2002). Έγινε ιδιαίτερα γνωστή στο ευρύ κοινό από τους πρωταγωνιστικούς της ρόλους σε δημοφιλείς τηλεοπτικές σειρές μεταξύ των οποίων είναι *Η Πολυκατοικία*, *Κλεμμένα Όνειρα*, *Το σόι σου* και *Έρωτας Μετά. Επίσης είναι μια από τις Ελληνίδες με το μεγαλύτερο φυσικό στήθος*

Πρώτα Χρόνια
------------

Γεννήθηκε στη Θεσσαλονίκη όπου και μεγάλωσε. Οι γονείς της, Χρήστος Λασκαράκης και Αναστασία Βαμβακίδου, ασχολούνται με τον καθαρισμό κτηρίων. Τελειώνοντας το σχολείο αποφάσισε να γίνει ηθοποιός κι γι' αυτό το λόγο έδωσε εξετάσεις στη Δραματική Σχολή του Κρατικού Θεάτρου Βορείου Ελλάδος σε ηλικία 18 ετών. Μετά την πρώτη απόρριψη ακολούθησαν δύο ακόμη απόπειρες για την ένταξή της στην ίδια σχολή τα επόμενα χρόνια. Τελικά σε ηλικία 20 ετών, έγινε αποδεκτή από το Κρατικό Θέατρο Βορείου Ελλάδος ξεκινώντας τις σπουδές της. Παράλληλα εργαζόταν ως σερβιτόρα, υποδοχή σε μαγαζιά και καθαρίστρια μαζί με τους γονείς της. Ολοκληρώνοντας τις σπουδές της, το 2002 άρχισε να κάνει τις πρώτες της δουλειές ως ηθοποιός σε θεατρικές παραστάσεις στη Θεσσαλονίκη.

Το καλοκαίρι του 2005 εγκαταστάθηκε στην Αθήνα με σκοπό να συμμετάσχει σε μια μεγάλη ακρόαση της εταιρείας παραγωγής Άνωση Α.Ε. που αφορούσε στην αναζήτηση ηθοποιών για τις τηλεοπτικές σειρές του MEGA. Τελικά, μετά την ολοκλήρωση των δοκιμαστικών, κέρδισε ένα μικρό ρόλο στο καστ του τέταρτου κύκλου της καθημερινής σειράς *Φιλοδοξίες*.

Καριέρα
-------

### Τηλεόραση

Τη σεζόν 2005-2006, έκανε τη πρώτη της εμφάνιση στη μικρή οθόνη, στη σειρά «Φιλοδοξίες» του MEGA. Εκεί υποδύθηκε την Πέπη. Την ίδια περίοδο πέρασε από οντισιόν για το ρόλο της Αριάδνης Λάμπρου στη καθημερινή σειρά του ANT1 «Έρωτας» και τα κατάφερε. Έτσι εντάχθηκε στο καστ της σειράς, στο δεύτερο κύκλο της, από τον Δεκέμβριο του 2006. Συνέχισε τη παρουσία της στη σειρά μέχρι και τα μέσα του τρίτου κύκλου. Το 2007 πρωταγωνίστησε στο επεισόδιο "Το κορίτσι της βιτρίνας" της αστυνομικής σειράς «Ίχνη» στο MEGA, υποδυόμενη μία κοπέλα που δολοφονείται.

Η αναγνωρισιμότητα ήρθε με τη σειρά «Η Πολυκατοικία» το 2008. Συγκεκριμένα την άνοιξη εκείνης της χρονιάς πέρασε από casting για έναν ρόλο στη νέα τότε σειρά του MEGA με σκηνοθέτη τον Βασίλη Θωμόπουλο. Τελικά της έγινε γνωστό πως πήρε το ρόλο της Λουκίας Ασημάκη. Όπως έχει δηλώσει, εκείνη η περίοδος ήταν ιδιαίτερα δύσκολη για την ίδια τόσο οικονομικά όσο και επαγγελματικά ενώ της πέρασε από το μυαλό να σταματήσει να εργάζεται ως ηθοποιός αν δεν έπαιρνε το ρόλο αυτό: *«Την πρώτη εποχή που κατέβηκα στην Αθήνα και ήμουν τελείως είχα ξεμείνει από χρήματα. Μόλις είχα ξεκινήσει γυρίσματα στη «Πολυκατοικία» και περίμενα με μεγάλη αγωνία πότε θα πληρωθώ. Τους είχα παρακαλέσει, λοιπόν, να μου δώσουν μια προκαταβολή, γιατί δεν θα μπορούσα αλλιώς να καλύψω τα έξοδά μου για να έρθω στο γύρισμα. Με λυπήθηκαν οι άνθρωποι και κάτι μου έδωσαν!»*. Τελικά πρωταγωνίστησε στη σειρά και τις τρεις σεζόν προβολής της μέχρι και το 2011. Αμέσως μετά δέχτηκε πρόταση από τον σκηνοθέτη Δημήτρη Αρβανίτη για τον πρωταγωνιστικό ρόλο της Φαίης Σαββίδη στη καθημερινή δραματική σειρά *Κλεμμένα Όνειρα* που προβλήθηκε και πάλι από το MEGA. Εκεί συμπρωταγωνίστησε, από το 2011 μέχρι το 2014, μεταξύ άλλων με τον Κωνσταντίνο Λάγκο, τον Ορφέα Παπαδόπουλο και την Αθηνά Οικονομάκου. Τον Μάιο του 2013, μετά την ανακοίνωση της εγκυμοσύνης της, έγινε γνωστή η μελλοντική οριστική αποχώρηση της από το καστ των Κλεμμένων Ονείρων. Τον Ιανουάριο του 2014 πραγματοποιήθηκε η τελευταία της εμφάνιση στη σειρά, στα μέσα του τρίτου κύκλου, ύστερα από 317 επεισόδια.

Η επόμενη τηλεοπτική της εμφάνιση ήταν αυτή στην οικογενειακή κωμική σειρά «Το σόι σου» στον ALPHA. Συγκεκριμένα τον Αύγουστο του 2014 έγινε γνωστό πως θα υποδυθεί τον κεντρικό γυναικείο χαρακτήρα της σειράς, αυτόν της Λυδίας Χαμπέα, συμπρωταγωνιστώντας με τους Μελέτη Ηλία, Μίρκα Παπακωνσταντίνου, Ρένια Λουιζίδου, Γιώργο Γιαννόπουλο και Παύλο Ορκόπουλο. Η σειρά σημείωσε μεγάλη επιτυχία και προβλήθηκε για πέντε συνολικά διαδοχικές τηλεοπτικές σεζόν, με την ίδια και τον συμπρωταγωνιστή της Μελέτη Ηλία να έχουν μόνιμη παρουσία και στα 307 επεισόδια της σειράς. Μετά την ολοκλήρωση της σειράς τον Ιούνιο του 2019 ανανέωσε τη συνεργασία με το κανάλι για την επόμενη σεζόν. Έτσι την περίοδο 2019-2020 υποδύθηκε την Άννα Μακρίδη στο αστυνομικό ερωτικό θρίλερ «Έρωτας Μετά». Τη σεζόν 2021-2022 πρωταγωνίστησε στη κωμική σειρά της ΕΡΤ1, «Σε ξένα χέρια».

Τη σεζόν 2022-2023 πρωταγωνίστησε στη κωμική σειρά του MEGA, «Μαίρη, Μαίρη, Μαίρη» αλλά και στη διαφημιστική καμπάνια της εταιρείας Garnier, για τη βαφή μαλλιών Color Sensation. Τη σεζόν 2023-24 παρουσιάζει την εβδομαδιαία ψυχαγωγική εκπομπή «The Break» στον ΣΚΑΪ.

### Θέατρο-Κινηματογράφος

Μετά την αποφοίτηση της από την Δραματική Σχολή του Κρατικού Θεάτρου Βορείου Ελλάδος, ξεκίνησε να παίζει με θεατρικές ομάδες, κάνοντας κυρίως παιδικό θέατρο στη Θεσσαλονίκη. Η πρώτη της εμπορική δουλειά, έγινε τη σεζόν 2008-2009 με τη παράσταση "Η Πεντάμορφη και το Τέρας" στο Θέατρο του Βορρά. Ακολούθησαν οι παραστάσεις "Το Άνθος του Κάκτου" στο Θέατρο Λαμπέτη (2009-2010) αλλά και "Ο φίλος μου ο Λευτεράκης" (καλοκαίρι 2010).

Τη σεζόν 2011-2012 έπαιξε στη παράσταση "Σεσουάρ για δολοφόνους" στο Θέατρο Αποθήκη, τη σεζόν 2012-2013 συμμετείχε στην παράσταση των Μιχάλη Ρέππα και Θανάση Παπαθανασίου, "Βαλ' τον υπουργό στη πρίζα" που ανέβηκε στο θέατρο «Πειραιώς 131» ενώ τη σεζόν 2014-2015 πρωταγωνίστησε στην παράσταση "Πριν το χάραμα" (και πάλι των Ρέππα - Παπαθανασίου) στο Θέατρο Βέμπο.

Τη σεζόν 2023-2024 επιστρέφει θεατρικά, ύστερα από πολυετή αποχή, με τη παράσταση «Unfriend» στο Θέατρο Νέος Ακάδημος.

Στον κινηματογράφο, συμμετείχε στη ταινία του Θανάση Τσαλταμπάση, "Πέμπτη & 12" (2014).

Προσωπική ζωή
-------------

Το 2009, στο πλαίσιο των γυρισμάτων της σειράς «Η Πολυκατοικία», ξεκίνησε τη σχέση της με τον συμπρωταγωνιστή της, Γιάννη Τσιμιτσέλη. Το ζευγάρι παντρεύτηκε στις 24 Οκτωβρίου 2013 και στις 10 Νοεμβρίου του ίδιου έτους γεννήθηκε η κόρη τους, Εύα. Στις 28 Σεπτεμβρίου 2017 ανακοίνωσαν από κοινού το διαζύγιο τους.

Στα τέλη του 2017, ξεκίνησε τη σχέση της με τον σεφ Λευτέρη Σουλτάτο. Το ζευγάρι παντρεύτηκε στις 29 Απριλίου 2019 στο Ηράκλειο Κρήτης.

Είναι στενή φίλη και κουμπάρα με τους επίσης ηθοποιούς Αθηνά Οικονομάκου και Μελέτη Ηλία, αφού έχει βαπτίσει τους γιους τους.

Παραπομπές
----------

1. ↑  Ανακτήθηκε στις 28  Δεκεμβρίου 2011.
2. ↑  (Αγγλικά) *Internet Movie Database*. www.imdb.com/name/nm3139672/bio.
3. ↑  «Η Βάσω Λασκαράκη δεν είναι το γλυκό κορίτσι της διπλανής πόρτας». *oneman.gr*. 2017-02-13.. Ανακτήθηκε στις 2017-02-13.
4. ↑  «Βασω Λασκαρακη: «Πηρα προκαταβολη για να μπορω να πηγαινω στο γυρισμα»!». *sfera.gr*. 2016-10-10.. Ανακτήθηκε στις 2016-10-10.
5. ↑  «Βάσω Λασκαράκη: Η σειρά που την έκανε να μείνει μόνιμα στην Αθήνα». *pagenews.gr*. 2019-04-17.. Ανακτήθηκε στις 2019-04-17.
6. ↑  «Κλεμμένα Όνειρα: Ο θάνατος της Φαίης σοκάρει!». *alter-info.gr*. 2013-09-20.. Ανακτήθηκε στις 2013-09-20.
7. ↑  «"Το σόι σου": Νέα σειρά στον Alpha». News Bomb. 20 Οκτωβρίου 2014. Ανακτήθηκε στις 25 Ιουλίου 2015.
8. ↑  ««Έρωτας Μετά»: Σε αυτό το ερωτικό θρίλερ θα πρωταγωνιστήσει η Βάσω Λασκαράκη». Iefimerida. 24 Ιουλίου 2019. Ανακτήθηκε στις 15 Μαΐου 2020.
9. ↑  «Στον αέρα η νέα καμπάνια της Garnier με τη Βάσω Λασκαράκη – fashiondaily». Ανακτήθηκε στις 3 Νοεμβρίου 2022.
10. ↑  «The Break: Πρεμιέρα σήμερα στον ΣΚΑΪ με την Βάσω Λασκαράκη - Τι θα δούμε». 22 Οκτωβρίου 2023. Ανακτήθηκε στις 22 Οκτωβρίου 2023.
11. ↑  «Λασκαράκη - Τσιμιτσέλης: Το χρονικό του έρωτά τους, η κόρη και το διαζύγιο (εικόνες - video)». *altsantiri.gr*. 2017-09-28. Αρχειοθετήθηκε από το πρωτότυπο στις 2020-03-24.. Ανακτήθηκε στις 2018-05-28.

Εξωτερικοί σύνδεσμοι
--------------------

* Σελίδα στο IMDb (Αγγλικά)
* Σελίδα στο Instagram